TV 2s eksperter tror Romelu Lukaku kan bli straffet av Det engelske fotballforbundet (FA) på grunnlag av videobevis i etterkant.

Romelu Lukaku var heldig som slapp unna det røde kortet like i forkant av Ashleys Young 1-0-scoring i oppgjøret mot Brighton.

TV-bildene viser nemlig tydelig at belgieren sparker Brightons Gaëtan Bong to ganger i skrittet.

Se episoden øverst!

Episoden ble tatt opp i studio under oppsummeringen av lørdagens kamper i Premier League.

Der var ekspertene ikke nådige i sin dom over Lukakus høye spark rettet mot motstanderens edlere deler.

Guillem Balagué mener dommer Neil Swarbrick umiddelbart burde dratt frem det røde kortet, og tror Det engelske fotballforbundet (FA) vil straffe Lukaku på grunnlag av videobevis i etterkant.

– Kanskje de trenger. Men det er klart at dette er rødt kort. Det er aggressivt spill, og han gjør det to ganger. Dette var et rødt kort, og FA må definitivt reagere. Det er sikkert, sa Balagué.

TV 2-ekspert Brede Hangeland er enig.

– Det er vel høyreback Bong der. Ding dong, og så i bjellene til Bong. Det kan godt tenkes at FA kommer med en reaksjon på dette. Dette er en forseelse, og hvis dommeren ser det, så blåses det frispark. Du kan bare ikke gjøre dette. Det ble dessuten veldig avgjørende med tanke på scoringen, poengterte Hangeland.

Se Lukaku sparke mot motstanderens edlere deler øverst!